रायपुर: छत्तीसगढ़ के नक्सल प्रभावित सुकमा जिले में पुलिस और नक्सलियों के बीच हुई मुठभेड़ में दो पुलिस जवान शहीद हो गए तथा छह अन्य घायल हो गये हैं. दक्षिण बस्तर क्षेत्र के पुलिस उप महानिरीक्षक सुंदरराज पी ने बताया कि भेज्जी थाना क्षेत्र के अंतर्गत भेज्जी और एलारमडगु गांव के बीच जंगल में पुलिस और नक्सलियों के बीच हुई मुठभेड़ में दो सहायक आरक्षक मड़कम हांडा और मुकेश कड़ती शहीद हो गए हैं तथा छह अन्य पुलिसकर्मी घायल हुए हैं. पुलिस ने बताया कि एनकाऊंटर ख़त्म हो गया है, सर्च जारी है. डीआईजी सुंदर राज ने कहा है कि नक्सलियों में कई मारे गये हैं लेकिन जबतक सर्च पर गये जवान वापस नहीं लौटते, संख्या की पुष्टि नहीं की जा सकती. पुलिस के अनुसर खूंखार नक्सली हिड़मा की बटालियन नंबर-1 से मुठभेड़ हुई है. सूत्रों के अनुसार इस मुठभेड़ को लेकर खुफिया एजेंसियों ने अलर्ट भी जारी किया था. नक्सली घात लगाकर बैठे थे जिसमें पुलिस के जवान फंस गये. जो जवान शहीद हुए उनके नाम हैं सहायक आरक्षक मड़कम हंदा और मुकेश कडती. जो छह जवान घायल हुए हैं, उनके नाम हैं - सालवन राजा, चापा राकेश, शिवराम सोनी, पदम् सोयम, रूप सिंह पोयाम और सोढ़ी बच्चा. घायल जवानों को रायपुर रामकृष्ण अस्पताल में कराया गया भर्ती जहां 2 की हालत नाजुक बनी हुई है.